Gedig: AanbrandselArgieffoto Met die ouerword meet jy jouself soms aan ŉ voorsaat: jy wil weet oor Grootjie met sy Kaspaasbaard: Hoe het hy gesoen? Hoe’t hy pap geëet? Ouma Baai is bokke toe terwyl die sterre nog suikerblink in die hemelkom lê. Oor haar boermeelpap kom bokmelk en heuning. Ma het, sekerlik onwys, klonte vet of kaiings by ons pap geroer; self het sy die aanbrandsel – donker en bitter soos koffiemoer – met smaak geëet. En jy, jou baard gefatsoeneer, eet dun snytjies roosterbrood of kitspap met afgeroomde melk, soen jou vrou en gaan ook dood.